CELEX: 32021R2244
Language: el
Date: 2021-10-07 00:00:00
Title: Κατ’ εξουσιοδότηση κανονισμός (ΕΕ) 2021/2244 της Επιτροπής της 7ης Οκτωβρίου 2021 για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου με ειδικούς κανόνες για τους επίσημους ελέγχους όσον αφορά τις διαδικασίες δειγματοληψίας για τα κατάλοιπα φυτοφαρμάκων στα τρόφιμα και τις ζωοτροφές (Κείμενο που παρουσιάζει ενδιαφέρον για τον ΕΟΧ)

17.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 453/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2244 ΤΗΣ ΕΠΙΤΡΟΠΗΣ
         της 7ης Οκτωβρίου 2021
         για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου με ειδικούς κανόνες για τους επίσημους ελέγχους όσον αφορά τις διαδικασίες δειγματοληψίας για τα κατάλοιπα φυτοφαρμάκων στα τρόφιμα και τις ζωοτροφές
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 19 παράγραφος 2 στοιχείο α),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει κανόνες για τη διενέργεια επίσημων ελέγχων και άλλων επίσημων δραστηριοτήτων από τις αρμόδιες αρχές των κρατών μελών με σκοπό την επαλήθευση της συμμόρφωσης με τη νομοθεσία της Ένωσης όσον αφορά, μεταξύ άλλων, τον τομέα της ασφάλειας των τροφίμων σε όλα τα στάδια της παραγωγής, της μεταποίησης και της διανομής. Προβλέπει ειδικούς κανόνες για τους επίσημους ελέγχους σε σχέση με ουσίες των οποίων η χρήση μπορεί να οδηγήσει στην παραμονή καταλοίπων τους στα τρόφιμα και τις ζωοτροφές.
                  
               
                     (2)
                  
                  
                     Ο κανονισμός (ΕΕ) 2017/625 απαλείφει το άρθρο 27 παράγραφος 1 του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (2), το οποίο, ωστόσο, παραμένει σε ισχύ έως τις 14 Δεκεμβρίου 2022 εκτός αν καθοριστεί νωρίτερη ημερομηνία μέσω κατ’ εξουσιοδότηση πράξης. Το άρθρο 27 παράγραφος 1 καθορίζει ειδικές απαιτήσεις για τη διενέργεια επίσημων ελέγχων όσον αφορά τις διαδικασίες δειγματοληψίας για την ανάλυση καταλοίπων φυτοφαρμάκων στα τρόφιμα και τις ζωοτροφές.
                  
               
                     (3)
                  
                  
                     Το άρθρο 19 παράγραφος 1 του κανονισμού (ΕΕ) 2017/625 καθορίζει τις ειδικές απαιτήσεις για τους επίσημους ελέγχους που πρέπει να διενεργούνται σε οποιοδήποτε στάδιο της παραγωγής, μεταποίησης και διανομής, όσον αφορά τα κατάλοιπα των σχετικών ουσιών στα τρόφιμα και τις ζωοτροφές.
                  
               
                     (4)
                  
                  
                     Στόχος της παρακολούθησης των καταλοίπων φυτοφαρμάκων στα τρόφιμα και τις ζωοτροφές είναι να εξασφαλιστεί η συμμόρφωση με τα ανώτατα όρια καταλοίπων που θεσπίστηκαν με τον κανονισμό (ΕΚ) αριθ. 396/2005, καθώς και να εκτιμηθεί η έκθεση του καταναλωτή σε κατάλοιπα φυτοφαρμάκων. Απαιτεί να λαμβάνονται δείγματα τροφίμων και ζωοτροφών σε επαρκή αριθμό και εύρος ώστε να εξασφαλίζεται ότι είναι αντιπροσωπευτικά της αγοράς. Απαιτεί επίσης τα δείγματα αυτά να λαμβάνονται στο καταλληλότερο σημείο δειγματοληψίας στην τροφική αλυσίδα.
                  
               
                     (5)
                  
                  
                     Επομένως, κρίνεται σκόπιμο να συμπληρωθεί το άρθρο 19 παράγραφος 1 του κανονισμού (ΕΕ) 2017/625 με τη θέσπιση ειδικών κανόνες για τη διενέργεια επίσημων ελέγχων όσον αφορά τις σχετικές διαδικασίες δειγματοληψίας για κατάλοιπα φυτοφαρμάκων στα τρόφιμα και τις ζωοτροφές.
                  
               
                     (6)
                  
                  
                     Δεδομένου ότι οι κανόνες που ορίζονται στο άρθρο 27 παράγραφος 1 του κανονισμού (ΕΚ) αριθ. 396/2005 σχετικά με τους επίσημους ελέγχους για δειγματοληψία δεν θα εφαρμόζονται πλέον από τις 15 Δεκεμβρίου 2022, ο παρών κανονισμός θα πρέπει να εφαρμόζεται από την εν λόγω ημερομηνία,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Για τους σκοπούς των επίσημων ελέγχων για τα κατάλοιπα φυτοφαρμάκων, όπως προβλέπεται στο άρθρο 19 παράγραφος 1 του κανονισμού (ΕΕ) 2017/625, κάθε κράτος μέλος λαμβάνει επαρκή σε αριθμό και εύρος δείγματα τροφίμων και ζωοτροφών για να εξασφαλίσει ότι τα αποτελέσματα είναι αντιπροσωπευτικά της αγοράς, λαμβάνοντας υπόψη τα αποτελέσματα προηγούμενων πολυετών εθνικών προγραμμάτων ελέγχου.
            Η δειγματοληψία που προβλέπεται στο πρώτο εδάφιο πραγματοποιείται όσο το δυνατόν πλησιέστερα στο σημείο εφοδιασμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 15 Δεκεμβρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Οκτωβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1).